SPOLOČNÁ POZÍCIA (ES) č. 14/2009

prijatá Radou 16. februára 2009

na účely prijatia nariadenia Európskeho parlamentu a Rady č. …/2009 z …, ktorým sa zriaďuje Skupina európskych regulátorov v oblasti telekomunikácií (GERT)

(Text s významom pre EHP)

(2009/C 75 E/05)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 95,

so zreteľom na návrh Komisie,

so zreteľom na stanovisko Európskeho hospodárskeho a sociálneho výboru (1),

so zreteľom na stanovisko Výboru regiónov (2),

konajúc v súlade s postupom ustanoveným v článku 251 zmluvy (3),

keďže:

Z uvedeného vyplýva potreba posilnenia ERG a jej uznania v regulačnom rámci Európskej únie ako Skupiny európskych regulátorov v oblasti telekomunikácií (ďalej len „GERT“). Skupina GERT by nemala byť agentúra Spoločenstva a ani by nemala mať právnu subjektivitu. Skupina GERT by mala nahradiť ERG, poskytovať odborné znalosti a budovať dôveryhodnosť svojou nezávislosťou, kvalitou poskytovaného poradenstva a šírených informácií, transparentnosťou svojich postupov a pracovných metód a dôslednosťou pri vykonávaní svojich úloh.

Skupina GERT by mala taktiež slúžiť Európskemu parlamentu, Rade a Komisii ako diskusný, rokovací a poradenský orgán v oblasti elektronických komunikácií. Podľa toho by mala Európskemu parlamentu, Rade a Komisii na ich žiadosť alebo z vlastného podnetu poskytovať poradenstvo.

Skupina GERT by sa pri svojej práci mala zamerať na ex ante reguláciu trhov v oblasti elektronických komunikácií, a to najmä v kontexte postupu analýzy trhu. Mala by plniť svoje úlohy v spolupráci s existujúcimi skupinami a výbormi, ako napríklad s Komunikačným výborom zriadeným podľa smernice 2002/21/ES (rámcová smernica), Výborom pre rádiové frekvenčné spektrum zriadeným podľa rozhodnutia Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (10) , Skupinou pre politiku rádiového frekvenčného spektra zriadenou podľa rozhodnutia Komisie 2002/622/ES z 26. júla 2002, ktorým sa zriaďuje Skupina pre politiku rádiového frekvenčného spektra (11) , a kontaktným výborom zriadeným podľa smernice Európskeho parlamentu a Rady 97/36/ES z 30. júna 1997, ktorou sa mení a dopĺňa smernica Rady 89/552/EHS o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania (12) , a to bez toho, aby bola dotknutá úloha uvedených skupín a výborov.

Keďže ciele navrhovaného opatrenia, a to ďalší rozvoj jednotných regulačných postupov zintenzívnením spolupráce a koordinácie medzi jednotlivými národnými regulačnými orgánmi, ako aj medzi národnými regulačnými orgánmi a Komisiou, okrem iného prostredníctvom výmeny informácií, s cieľom naďalej rozvíjať vnútorný trh v oblasti elektronických komunikačných sietí a služieb, nie je možné uspokojivo dosiahnuť na úrovni jednotlivých členských štátov, ale v dôsledku celoeurópskej pôsobnosti tohto nariadenia ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie nepresahuje rámec nevyhnutný na dosiahnutie týchto cieľov,

PRIJALI TOTO NARIADENIE:

KAPITOLA I

Predmet úpravy, rozsah pôsobnosti a úlohy

Článok 1

Predmet úpravy, rozsah pôsobnosti a ciele

1. Zriaďuje sa poradná skupina národných regulačných orgánov v oblasti elektronických komunikačných sietí a služieb, ktorá sa bude nazývať Skupina európskych regulátorov v oblasti telekomunikácií (ďalej len „GERT“).

2. Skupina GERT koná v rozsahu pôsobnosti smernice 2002/21/ES (rámcová smernica) a smerníc 2002/19/ES, 2002/20/ES, 2002/21/ES, 2002/22/ES a 2002/58/ES (špecifické smernice), a to konkrétne v otázkach týkajúcich sa ekonomickej regulácie trhov v oblasti elektronických komunikácií.

3. Skupina GERT plní svoje úlohy nezávisle, nestranne a transparentne. Pri každej činnosti sleduje rovnaké ciele ako sú ciele národných regulačných orgánov, ako je stanovené v článku 8 smernice 2002/21/ES (rámcová smernica). GERT najmä prispieva k rozvoju a lepšiemu fungovaniu vnútorného trhu v oblasti elektronických komunikačných sietí a služieb, s cieľom zabezpečiť jednotné uplatňovanie regulačného rámca Európskej únie pre elektronické komunikácie.

4. Skupina GERT podporuje spoluprácu medzi jednotlivými národnými regulačnými orgánmi, ako aj medzi národnými regulačnými orgánmi a Komisiou, a poskytuje poradenstvo Európskemu parlamentu, Rade a Komisii.

Článok 2

Úloha skupiny GERT pri uplatňovaní regulačného rámca Európskej únie

1. Skupina GERT:

2. Návrhy rozhodnutí, odporúčaní a usmernení uvedené v odseku 1 písm. c) sú:

3. Národné regulačné orgány a Komisia v najväčšej možnej miere zohľadnia každé stanovisko, radu alebo najlepší regulačný postup, ktoré skupina GERT prijme.

KAPITOLA II

Organizácia skupiny gert

Článok 3

Zloženie

1. Skupina GERT sa skladá z vedúcich alebo vysokopostavených predstaviteľov národných regulačných orgánov zriadených v každom členskom štáte, ktorých hlavnou úlohou je dohliadať na každodenné fungovanie trhu v oblasti elektronických komunikačných sietí a služieb.

2 Každý členský štát zastupuje jeden člen.

3. Komisia má v skupine GERT štatút pozorovateľa a je zastúpená na primeranej úrovni.

4. Štatút pozorovateľa a zastúpenie na primeranej úrovni majú aj národné regulačné orgány zo štátov Európskeho hospodárskeho priestoru (EHP) a tých štátov, ktoré sú kandidátmi na pristúpenie k Európskej únii.

Článok 4

Organizačné pravidlá

1. Skupina GERT prijme a zverejní svoj rokovací poriadok.

2. Stanoviská, najlepšie regulačné postupy a správy skupiny GERT sa prijímajú dvojtretinovou väčšinou jej členov. Každý člen má jeden hlas.

V rokovacom poriadku sa podrobnejšie stanoví mechanizmus hlasovania vrátane podmienok, na základe ktorých môže jeden člen konať v mene iného člena, pravidlá upravujúce kvórum a lehoty na oznamovanie konania zasadnutí. V rokovacom poriadku sa môžu stanoviť aj postupy hlasovania v naliehavých prípadoch.

Stanoviská, najlepšie regulačné postupy a správy, ktoré skupina GERT prijme, sa zverejnia a na žiadosť národných regulačných orgánov sa v nich uvedú výhrady týchto orgánov.

3. Skupina GERT zvolí svojho predsedu a podpredsedov spomedzi svojich členov, pokiaľ rokovací poriadok neustanovuje inak. Funkčné obdobie predsedu a podpredsedov je jeden rok. Predseda a podpredsedovia zodpovedajú za zastupovanie skupiny GERT.

4. Plenárne zasadnutia skupiny GERT zvoláva jej predseda a konajú sa najmenej štyrikrát za rok v rámci bežných zasadnutí. Na podnet predsedu, na žiadosť Komisie alebo na žiadosť aspoň jednej tretiny členov skupiny GERT sa zvolávajú aj mimoriadne zasadnutia. Predseda stanoví a zverejní program zasadnutí.

5. Práca skupiny GERT sa podľa potreby môže rozčleniť do odborných pracovných skupín.

6. Komisia sa pozýva na všetky plenárne zasadnutia skupiny GERT a môže sa pozvať aj na zasadnutia odborných pracovných skupín.

7. Ako pozorovatelia sa môžu zasadnutí skupiny GERT zúčastniť experti zo štátov EHP a tých štátov, ktoré sú kandidátmi na pristúpenie k Európskej únii. Skupina GERT môže na svoje zasadnutia pozvať aj iných expertov a pozorovateľov.

KAPITOLA III

Všeobecné ustanovenia

Článok 5

Konzultácie

Skupina GERT sa podľa potreby pred prijatím stanoviska, najlepšieho regulačného postupu alebo správy poradí so zainteresovanými stranami a poskytne im príležitosť, aby sa v primeranom čase k predmetnej veci vyjadrili. Skupina GERT zverejní výsledky uvedeného konzultačného postupu bez toho, aby bol dotknutý článok 8.

Článok 6

Transparentnosť a zodpovednosť

1. Skupina GERT vykonáva svoju činnosť na vysokej úrovni transparentnosti. Skupina GERT zabezpečí, aby sa verejnosti a všetkým zainteresovaným stranám poskytovali objektívne, spoľahlivé a ľahko dostupné informácie, predovšetkým pokiaľ ide o výsledky jej práce.

2. Skupina GERT každý rok a po porade s Európskym parlamentom, Radou a Komisiou prijme pracovný program na nasledujúci rok, predloží ho Európskemu parlamentu, Rade a Komisii a zverejní ho. Skupina GERT uverejní aj výročnú správu o svojej činnosti.

3. Európsky parlament a Rada môžu skupinu GERT požiadať, aby ich informovala o dôležitých otázkach týkajúcich sa jej činnosti.

Článok 7

Poskytovanie informácií skupine GERT

Komisia a národné regulačné orgány poskytujú skupine GERT informácie, o ktoré požiada, aby jej umožnili plnenie jej úloh. Tieto informácie sa spravujú v súlade s pravidlami ustanovenými v článku 5 smernice 2002/21/ES (rámcová smernica).

Článok 8

Dôvernosť informácií

Skupina GERT nesmie zverejniť ani poskytnúť tretím stranám informácie, ktoré spracúva alebo získava a pre ktoré sa vyžiadalo dôverné zaobchádzanie.

Ak je požadované poradenstvo alebo vznesená otázka dôvernej povahy, členovia skupiny GERT, ani pozorovatelia, či akékoľvek iné osoby nesmú zverejniť informácie, ktoré získali počas práce skupiny GERT alebo jej odborných pracovných skupín.

Článok 9

Nadobudnutie účinnosti

Toto nariadenie nadobúda účinnosť 31. decembra 2009.

(1) Ú. v. EÚ C 224, 30.8.2008, s. 50.

(2) Ú. v. EÚ C 257, 9.10.2008, s. 51.

(3) Stanovisko Európskeho parlamentu z 24. septembra 2008 (zatiaľ neuverejnené v úradnom vestníku), spoločná pozícia Rady zo 16. februára 2009 (zatiaľ neuverejnená v úradnom vestníku) a pozícia Európskeho parlamentu z ….

(4) Ú. v. ES L 108, 24.4.2002, s. 33.

(5) Ú. v. ES L 108, 24.4.2002, s. 7.

(6) Ú. v. ES L 108, 24.4.2002, s. 21.

(7) Ú. v. ES L 108, 24.4.2002, s. 51.

(8) Ú. v. ES L 201, 31.7.2002, s. 37.

(9) Ú. v. ES L 200, 30.7.2002, s. 38.

(10) Ú. v. ES L 108, 24.4.2002, s. 1.

(11) Ú. v. ES L 198, 27.7.2002, s. 49.

(12) Ú. v. ES L 202, 30.7.1997, s. 60.

ODÔVODNENÉ STANOVISKO RADY

I. ÚVOD

Komisia 16. novembra 2007 prijala návrh na nariadenie Európskeho Parlamentu a Rady, ktorým sa zriaďuje Európsky úrad pre trh elektronických komunikácií (1). Rade bol návrh Komisie doručený 19. novembra 2007 (2).

Európsky parlament zaujal stanovisko v prvom čítaní 24. septembra 2008.

Výbor regiónov zaujal stanovisko 19. júna 2008 (3).

Hospodársky a sociálny výbor zaujal stanovisko 29. mája 2008 (4).

Komisia svoj návrh upravila 5. novembra 2008 (5).

Rada prijala spoločnú pozíciu 16. februára 2009.

II. CIEĽ

Prostredníctvom navrhovaného nariadenia, ktoré je súčasťou regulačného rámca EÚ v oblasti elektronických komunikácií, ktorý Komisia predstavila v novembri 2007, by sa mal vytvoriť nový orgán Spoločenstva. Uvedený orgán by v rámci rozsahu pôsobnosti rámcovej smernice a špecifických smerníc prispel k lepšiemu fungovaniu vnútorného trhu v oblasti elektronických komunikačných sietí a služieb najmä tým, že by podporoval rozvoj elektronických komunikácií v rámci celého Spoločenstva. Orgán by pôsobil ako centrum odborných znalostí v otázkach elektronických komunikačných sietí a služieb na úrovni EÚ, pričom by vychádzal zo skúseností národných regulačných orgánov. Regulačný rámec v oblasti elektronických komunikácií by sa tak uplatňoval jednotne, čím by sa podporila hospodárska súťaž a konkurencieschopnosť.

III. ANALÝZA SPOLOČNEJ POZÍCIE

1) Všeobecne

Hoci si Rada želala iný druh právneho aktu, ako navrhla Komisia, v spoločnej pozícii je zahrnutá väčšina pozmeňujúcich a doplňujúcich návrhov Európskeho parlamentu z prvého čítania, a to v celom rozsahu, čiastočne alebo v zásade.

Obsahuje aj niekoľko nových pozmeňujúcich prvkov, ktorých cieľom je zabezpečiť vytvorenie pružného a nezávislého orgánu, ktorý by mal podpornú štruktúru vychádzajúcu zo súkromného práva.

Niektoré pozmeňujúce a doplňujúce návrhy Európskeho parlamentu nie sú v spoločnej pozícii zahrnuté, pretože ich Rada považuje za nadbytočné alebo neprijateľné, alebo v niektorých prípadoch preto, lebo relevantné ustanovenia pôvodného návrhu Komisie sa vypustili alebo podstatne prepracovali.

Rada prijala spoločnú pozíciu najmä s cieľom zlepšiť a posilniť existujúce štruktúry, konkrétne Skupinu európskych regulačných orgánov (ERG – European Regulators Group). Nový navrhovaný orgán by mal nahradiť ERG a mal by mať lepšie podmienky fungovania, aby sa zabezpečila väčšia transparentnosť a efektívnosť rozhodovacieho procesu. Rada sa rozhodla formalizovať ERG v nariadení Spoločenstva, v ktorom presnejšie vymedzuje úlohy skupiny, podmienky jej fungovania a jej vzťahy s inštitúciami Spoločenstva. Tento nový orgán, pomenovaný GERT (Group of European Regulators in Telecoms – Skupina európskych regulačných orgánov v oblasti telekomunikácií), by nemal byť agentúrou Spoločenstva ani by nemal právnu subjektivitu. Mal by mať podpornú štruktúru vychádzajúcu zo súkromného právaí. Zriadením skupiny GERT by tak vznikol pružný a účinný orgán, ktorý by v rámci svojich právomocí konal nezávisle, a to najmä v rozsahu pôsobnosti rámcovej smernice a špecifických smerníc.

Rada doplnila alebo zmenila niekoľko ustanovení s cieľom zabezpečiť, že zloženie skupiny GERT bude jasné, jej vnútorná organizácia primeraná jej právomociam a podmienky rozhodovacieho postupu jednoduché a efektívne. Tak ako Európsky parlament, aj Rada považuje za dôležité, aby tento nový orgán svoju činnosť vykonával transparentne a zodpovedal sa európskym inštitúciám.

2) Konkrétne pripomienky

a) Predmet úpravy, rozsah pôsobnosti a ciele

Rada súhlasí s názorom Komisie a Európskeho parlamentu, že v rámci vnútorného trhu v oblasti elektronických komunikačných sietí a služieb by sa mal zriadiť nový orgán (pozmeňujúce a doplňujúce návrhy 7 – 13). Tento nový orgán by mal byť poradný a ako taký by mal poskytovať pomoc skupine NRO (národné regulačné orgány) a pomáhať Komisii pri plnení jej úloh (pozmeňujúci a doplňujúci návrh 12). Mal by slúžiť aj ako diskusný, rokovací a poradný orgán v oblasti elektronických komunikácií pre Európsky parlament, Radu a Komisiu a radiť im na základe ich žiadosti alebo z vlastnej iniciatívy (pozmeňujúce a doplňujúce návrhy 17 – 18, 52). Mal by vlastne nahradiť skupinu ERG, ktorá v súčasnosti radí a pomáha Komisii pri rozvíjaní vnútorného trhu (pozmeňujúci a doplňujúci návrh 13). Mal by nadviazať na prácu skupiny ERG a podporovať spoluprácu medzi národnými regulačnými orgánmi navzájom a medzi týmito orgánmi a Komisiou s cieľom zabezpečiť jednotné uplatňovanie regulačného rámca v oblasti elektronických komunikačných sietí a služieb vo všetkých členských štátoch a prispievať tak k rozvoju vnútorného trhu (pozmeňujúce a doplňujúce návrhy 11, 48 – 49, 53).

Tak ako Komisia a Európsky parlament, aj Rada sa domnieva, že nový orgán by mal svoju činnosť, ktorá by sa mala jasne vymedziť, vykonávať v rozsahu pôsobnosti rámcovej smernice a špecifických smerníc (pozmeňujúce a doplňujúce návrhy 47 – 50, 56 – 60, 64, 69, 75 – 78, 80, 85, 87, 91 – 92, 97, 98, 99, 105). Rada sa spolu s Európskym parlamentom domnieva, že poslaním skupiny GERT je aj vypracovávať a medzi NRO šíriť najlepšie regulačné postupy, ako napríklad spoločné postupy, metodiky alebo usmernenia týkajúce sa vykonávania regulačného rámca (pozmeňujúci a doplňujúci návrh 53). S obidvoma inštitúciami sa zhoduje aj v tom, že ENISA (European Network and Information Security Agency – Európska agentúra pre bezpečnosť sietí a informácií) by sa nemala stať súčasťou tohto nového orgánu, ktorý by na európskej úrovni nemal mať právomoci v oblasti bezpečnosti sietí a informácií (pozmeňujúce a doplňujúce návrhy 9 – 10, 24, 27, 36, 50, 56, 65, 89, 107 písm. d), 143).

Na rozdiel od Európskeho parlamentu sa Rada domnieva, že názov GERT (Skupina európskych regulačných orgánov v oblasti telekomunikácií) by bol pre tento nový orgán vhodnejší ako BERT (Body of European Telecoms Regulators – Orgán európskych telekomunikačných regulačných orgánov) (pozmeňujúci a doplňujúci návrh 47). Hoci Rada súhlasí s Európskym parlamentom, pokiaľ ide o túto skutočnosť, ako aj o to, že na zriadenie takého orgánu by bol potrebný pevnejší základ (pozmeňujúci a doplňujúci návrh 8), domnieva sa, že skupina GERT by nemala mať prvky agentúry a ani by nemala mať právnu subjektivitu (pozmeňujúce a doplňujúce návrhy 14, 51). Rovnako ako Európsky parlament, aj Rada sa domnieva, že skupina GERT prispeje odbornými znalosťami a nastolí dôveru vzhľadom na svoju nezávislosť, kvalitu poradenstva a poskytnutých informácií, transparentnosť svojich postupov a pracovných metód a dôslednosti pri vykonávaní pridelených úloh (pozmeňujúci a doplňujúci návrh 12). Rada sa domnieva, že skupinu GERT je potrebné zriadiť nariadením Spoločenstva, aby sa vďaka posilnenej spolupráci a koordinácii medzi NRO navzájom a medzi NRO a Komisiou pokračovalo vo vývoji jednotných regulačných postupov s cieľom posilniť vnútorný trh v oblasti elektronických komunikačných služieb.

Zásada proporcionality by mala zabrániť prekročeniu rámca potrebného na dosiahnutie stanoveného cieľa. Podľa Rady sa tento cieľ dá ľahšie dosiahnuť prostredníctvom skupiny GERT, ktorá je jednoduchším a menej byrokratickým orgánom ako agentúra Spoločenstva.

Pokiaľ ide o úlohy skupiny GERT, Rada sa na rozdiel od Európskeho parlamentu domnieva, že činnosť skupiny GERT by sa mala zameriavať najmä na otázky týkajúce sa ekonomickej regulácie trhov v oblasti elektronických komunikácií, pričom by sa mali vylúčiť právomoci, ktoré neboli dopredu jasne vymedzené (pozmeňujúce a doplňujúce návrhy 16, 19, 20, 22, 26, 28, 68, 70, 71, 79, 81 – 84, 86, 93, 95, 102, 103 – 104, 106). Rada nesúhlasí s Európskym parlamentom v tom, že skupina GERT by mala poskytovať poradenstvo aj subjektom na trhu (pozmeňujúce a doplňujúce návrhy 15, 54), pretože sa domnieva, že skupina GERT by mala byť schopná plniť si úlohy nezávisle a predchádzať akýmkoľvek konfliktom záujmov. Rada síce považuje za vhodné, aby sa skupina GERT usilovala plniť si úlohy v spolupráci s existujúcimi skupinami a výbormi, nepovažuje však za vhodné, aby skupina GERT týmto skupinám a výborom poskytovala poradenstvo (pozmeňujúce a doplňujúce návrhy 81 – 84, 88).

b) Zloženie a pracovné metódy

Rada súhlasí s Európskym parlamentom v tom, že nový orgán by sa mal skladať z vysokopostavených vedúcich predstaviteľov NRO zriadených v každom členskom štáte, ktorých hlavnou úlohou by bolo dohliadať na každodenné fungovanie trhu v oblasti elektronických komunikačných sietí a služieb, a že každý členský štát by mal zastupovať jeden člen. Ďalej súhlasí s tým, že Komisia by mala mať štatút pozorovateľa (pozmeňujúci a doplňujúci návrh 108) a že nový orgán by mal mať predsedu a podpredsedov zvolených spomedzi svojich členov (pozmeňujúci a doplňujúci návrh 109). Rada súhlasí s Európskym parlamentom v tom, že nový orgán by si mal svoje úlohy plniť nezávisle, nestranne a transparentne (pozmeňujúci a doplňujúci návrh 112) a že rozhodnutia by mal prijímať dvojtretinovou väčšinou svojich členov (pozmeňujúci a doplňujúci návrh 111). Rovnako ako Európsky parlament, aj Rada sa domnieva, že NRO a Komisia by mali v čo najväčšej miere zohľadňovať stanoviská skupiny GERT (pozmeňujúci a doplňujúci návrh 72).

Rada súhlasí s návrhom Európskeho parlamentu na zjednodušenie štruktúry a úloh nového orgánu, najmä v porovnaní so štruktúrou, ktorú navrhuje Komisia (pozmeňujúci a doplňujúci návrh 107 písm. d) a e), pozmeňujúce a doplňujúce návrhy 115 – 117, 119 – 120, 122, 125, 129 – 130, 138, 143 – 147), a súhlasí s Európskym parlamentom, pokiaľ ide o určité pracovné metódy, ako napríklad prijatie rokovacieho poriadku novým orgánom (pozmeňujúci a doplňujúci návrh 111) alebo zvolávanie zasadnutí (pozmeňujúci a doplňujúci návrh 110).

Rada však uprednostňuje jednoduchšiu a menej byrokratickú organizačnú a finančnú štruktúru, ako navrhuje Európsky parlament. Rada nepovažuje za potrebné vytvoriť radu regulačných orgánov ani funkciu generálneho riaditeľa na účely riadneho plnenia úloh zo strany skupiny GERT (pozmeňujúce a doplňujúce návrhy 107, 108, 114, 126 – 127, 131, 133 – 139, 142). Podľa Rady by skupina GERT nemala byť ani v plnej miere, ani čiastočne financovaná z rozpočtových prostriedkov Spoločenstva určených pre skupinu GERT, aby sa zabezpečila jej nezávislosť (pozmeňujúce a doplňujúce návrhy 37, 51, 168, 149 – 151, 153 – 154). V súvislosti so zabezpečením uplatňovania zásady subsidiarity a proporcionality Rada zastáva názor, že vzhľadom na úlohy zverené skupine GERT nie je ani potrebné, ani primerané, aby skupina mala formu agentúry Spoločenstva (pozmeňujúce a doplňujúce návrhy 14, 51, 163, 168). Pokiaľ ide o dva a polročné funkčné obdobie predsedu a podpredsedov, Rada sa domnieva, že jednoročné funkčné obdobie je primeranejšie (pozmeňujúci a doplňujúci návrh 109).

c) Transparentnosť a dôvernosť

Tak ako Európsky parlament, aj Rada zastáva názor, že skôr ako skupina GERT vydá stanoviská, odporučí najlepšie regulačné postupy alebo vypracuje správy, mala by v prípade potreby konzultovať so zainteresovanými stranami a dať im príležitosť, aby v primeranej lehote vypracovali pripomienky.

Výsledky konzultačného postupu by sa v zásade mali zverejňovať a mali by obsahovať aj výhrady NRO, ak by o to NRO požiadali (pozmeňujúci a doplňujúci návrh 156). Rada súhlasí s Európskym parlamentom v tom, že skupina GERT by mala svoju činnosť vykonávať úplne transparentne (pozmeňujúci a doplňujúci návrh 31).

Rada tiež súhlasí so zásadou, podľa ktorej by skupina GERT mala uverejňovať svoj pracovný program na nasledujúci rok a výročnú správu o svojej činnosti a informovať o svojej činnosti Európsky parlament a Radu, hoci organizačné pravidlá navrhnuté Európskym parlamentom sa vo svojej koncepcii odlišujú od pravidiel, ktoré navrhuje Rada (pozmeňujúce a doplňujúce návrhy 101,118, 124, 136, 139-142, 152). Rada, ako aj Európsky parlament sa domnievajú, že skupina GERT by mala zachovávať dôvernosť (pozmeňujúce a doplňujúce návrhy 39 – 40, 96). Rada sa konkrétne domnieva, že skupina GERT nesmie zverejniť ani poskytnúť tretím stranám informácie, ktoré spracúva alebo získava a pre ktoré sa vyžiadalo dôverné zaobchádzanie Okrem toho ani členovia skupiny GERT, ani pozorovatelia, či akékoľvek iné osoby by nemali prezradiť žiadne informácie, ktoré získali počas práce skupiny GERT alebo jej expertných pracovných skupín.

(1) KOM(2007) 699 v konečnom znení.

(2) Dokument 15408/07.

(3) Ú. v. EÚ C 257, 9.10.2008, s. 68.

(4) Dokument TEN/327-329 – CESE 984/2008 – 2007/0247 (COD) – 2007/0248 (COD) – 2007/0249 (COD).

(5) KOM(2008) 720 v konečnom znení.